《华清宫和杜舍人》
唐代·张祜

五十年天子，离宫旧粉墙。登封时正泰，御宇日初长。

上位先名实，中兴事宪章。举戎轻甲胄，馀地取河湟。

道帝玄元祖，儒封孔子王。因缘百司署，丛会一人汤。

渭水波摇绿，秦山草半黄。马头开夜照，鹰眼利星芒。

下箭朱弓满，鸣鞭皓腕攘。畋思获吕望，谏祇避周昌。

兔迹贪前逐，枭心不早防。几添鹦鹉劝，频赐荔支尝。

月锁千门静，天高一笛凉。细音摇翠佩，轻步宛霓裳。

祸乱根潜结，升平意遽忘。衣冠逃犬虏，鼙鼓动渔阳。

外戚心殊迫，中途事可量。雪埋妃子貌，刃断禄儿肠。

近侍烟尘隔，前踪辇路荒。益知迷宠佞，惟恨丧忠良。

北阙尊明主，南宫逊上皇。禁清馀凤吹，池冷映龙光。

祝寿山犹在，流年水共伤。杜鹃魂厌蜀，蝴蝶梦悲庄。

雀卵遗雕栱，虫丝罥画梁。紫苔侵壁润，红树闭门芳。

守吏齐鸳瓦，耕民得翠珰。欢康昔时乐，讲武旧兵场。

暮草深岩霭，幽花坠径香。不堪垂白叟，行折御沟杨。

作者简介：张祜(hù)（约785年—849年?）， 字承吉，唐代清河（今邢台市清河县）人，诗人。家世显赫，被人称作张公子，有“海内名士”之誉。早年曾寓居姑苏。长庆中，令狐楚表荐之，不报。辟诸侯府，为元稹排挤，遂至淮南寓居，爱丹阳曲阿地，隐居以终。张祜的一生，在诗歌创作上取得了卓越成就。“故国三千里，深宫二十年”，张祜以是得名，《全唐诗》收录其349首诗歌。